ભારતીય સરહદે સતત અટકચાળા કરતી પાકિસ્તાની સેનાના વડા સાથે આત્મિયતાનો દેખાવ સૌને વધારે પડતો લાગ્યો. તેની સામે નવજોતનો ખુલાસો હતો કે તેમણે પંજાબીયતની વાત કરી હતી. આપણે સમાન સંસ્કૃતિ ધરાવીએ છીએ એવી વાત કરી હતી, તેથી સહજ રીતે તેઓ ભેટ્યા હતા. બીજી ખાસ વાત એ હતી કે પાકિસ્તાનમાં આવેલા પવિત્ર ગુરુદ્વારાના દર્શન માટે પંજાબમાંથી સીધા પહોંચી શકાય તે માટેનું વચન પણ પાકિસ્તાની સેનાના જનરલે આપ્યું એમ નવજોતે કહ્યું. ગુરુ નાનકની 550મી જન્મજયંતિ, પ્રકાશપર્વ નિમિત્તે પંજાબમાંથી શીખોને કરતારપુર ગુરુદ્વારાના દર્શન કરવા મળે તેવી માગણી છે. આ માટે ચર્ચા પણ ચાલી રહી છે અને મોટા ભાગે સત્તાવાર રીતે અલગથી જાહેરાત થશે. પણ નવજોતસિંહનું કહેવું હતું કે કમર જાવેદ બાજવાએ સામેથી તેમને કહ્યું કે સેના સરહદે રસ્તો ખોલી આપશે, જેથી શીખો સીધા જ કરતારપુર સાહિબના દર્શન કરી શકે. 550મા પ્રકાશપર્વ નિમિત્તે સરહદને ખોલી દેવાની વાત કરનાર જનરલને સહજપણે ભેટી પડવામાં શું ખોટું છું એવો સવાલ નવજોતસિંહ સિદ્ધુએ ઉઠાવ્યો હતો.તેના પછી બેસવાની બાબતમાં પણ વિવાદ થયો. દરેક મહેમાન માટે નિશ્ચિત બેસવાની જગ્યા પ્રોટોકોલ પ્રમાણે હોય છે. અહીં પણ નવજોતનું કહેવું છે કે તેઓ મહેમાન હતા એટલે યજમાન જ્યાં બેસવા માટે કહે ત્યાં પોતે બેસે. પણ થયું એવું કે તેમને જ્યાં બેસાડવામાં આવ્યા ત્યાં તેમની બાજુની જ ખુરશીમાં બેઠા હતા પીઓકે એટલે કે પાકિસ્તાનના કબજાના કાશ્મીરના પ્રમુખ મસૂદ ખાન. ભારત પીઓકેની સરકારને માન્યતા આપતું નથી. પાકિસ્તાને આઝાદી વખતે જ હુમલો કરીને આ જગ્યા પર ગેરકાયદે કબજો કર્યો છે. ભારત તેને પોતાનો જ અખંડ હિસ્સો માને છે. અત્યારે માત્ર લાઇન ઓફ કન્ટ્રોલ (એટલે કે એલઓસીને) વચગાળાની વ્યવસ્થા તરીકે જ સ્વીકારવામાં આવી છે.